Ramptoestand vir KZN-oorstromings verlengOorstromings in die Durban-gebied het meer as 400 lewens geëis en groot skade aan infrastruktuur aangerig. (Foto: Rajesh Jantilal/AFP) Die nasionale ramptoestand wat in April aangekondig is om die humanitêre en ekonomiese krisis aan te pak wat deur die oorstromings in KwaZulu-Natal veroorsaak is, is vir nog ŉ maand verleng. Nkosazana Dlamini-Zuma, minister van samewerkende regering en tradisionele sake, het Maandag aangekondig dat die ramptoestand ingevolge die Wet op Rampbestuur tot 18 Augustus verleng is. Die verlenging is reeds in die Staatskoerant vervat. Volgens Zuma se departement maak die jongste verlenging voorsiening vir staatsinstellings om voort te gaan met die bestaande maatreëls om die uitwerking van die oorstromings op gemeenskappe en infrastruktuur te versag. “Die regering werk saam met verskeie maatskaplike vennote om gemeenskappe se situasie van ŉ humanitêre nood na een van stabiliteit en herstel te verander,” lui ŉ verklaring deur die departement. Pres. Cyril Ramaphosa het destyds gesê die gevolge van die ramp is nie net tot die provinsie van KwaZulu-Natal beperk nie, daarom is die verklaring van ŉ nasionale ramptoestand nodig. Honderde mense het vroeër vanjaar hul lewe verloor toe oorstromings in KwaZulu-Natal grootskaalse verwoesting gesaai het. Meer as 27 000 huise is deur die oorstromings geraak en sowat 8 500 hiervan is heeltemal vernietig. Duisende mense is gevolglik dakloos gelaat en maak steeds staat op die provinsiale regering om in hul basiese behoeftes te voorsien. Talle paaie is ook in die proses vernietig, maar word stuk-stuk deur die plaaslike regering herbou.